Imtella' Awwissu 13, 2021 - Aġġornata 13 Ta' Awwissu, 2021 8:38pm Rapport: Andrea Rossitto Filmat: Adrian Borg Ghigo Stratos-1 huwa l-isem tal-ewwel avventura spazjali kollha kemm hi Maltija. Studenti tal-Università ta' Malta mid-Dipartiment tal-Istudji dwar l-Ispazju tellgħu bużżieqa fl-istratosfera fuq il-gżejjer Maltin biex jagħmlu analiżi tal-kwalità tal-arja u l-ambjent li jdawwarna. Esperiment interessanti, l-ewwel tax-xorta tiegħu, wassal bużżieqa imsejħa spazjali fl-istratosfera fuq Malta madwar 30 kilometru 'l fuq mill-art. L-istratosfera hija waħda mil-livelli fl-atmosfera. Il-bużżieqa, imlaqqma Stratos-1, ittellgħet biex tieħu kampjuni tal-arja fuq il-gżejjer Maltin biex imbagħad jiġu analizzati. Il-bużżieqa telgħet b'suċċess mat-tieni tentattiv wara li l-ewwel waħda telgħet iżda nieqsa mill-apparat mgħammar biex jieħu r-ritratti. L-imħuħ wara l-esperiment huma għadd ta' studenti mid-Dipartiment dwar l-Istudji tal-Ispazju fl-Università ta' Malta, li damu l-isbaħ nofs siegħa jonfħu l-bużżieqa u jorbtulha magħha l-apparat. Apparat, li permezz tiegħu, kif spjegalna d-Direttur tad-Dipartiment, il-Professur Kristian Zarb Adami, se jiġi studjat l-ambjent fuq Malta u Għawdex. Il-Professur Zarb Adami spjega li dan il-proċess mistenni jiġi ripetut fix-xhur li ġejjin, bil-għan li r-riċerkaturi jkomplu jsiru midħla tal-atmosfera fuq il-gżejjer Maltin. Din kienet l-ewwel attività ffinanzjata mill-fondi li ngħataw lil dan id-dipartiment fl-Università f'Ġunju li għadda bi ftehim mal-Ministeru tar-Riċerka u l-Innovazzjoni.